Video: Seun tel diamant in park op | Maroela Media
Michael Dettlaff met die diamant Foto: State Parks of Arkansas
Die grootte van die diamant kan onderaan die berig in 'n foto gesien word. Michael Dettlaff (12) van North Carolina in Amerika het onlangs Arkansas se Crater of Diamonds besoek toe hy 'n diamant raakgesien het wat hy vir homself mag hou.
Dettlaff was op 31 Julie saam met sy gesin toe hy die 5.16 karaat heuningbruinkleurige diamant opgespoor het, berig CNN.
Besoekers kan glo sedert 1972 die park besoek en hulle mag, wat hulle ook al opspoor, vir hulleself hou. Alhoewel klein diamante gereeld in die gebied opgespoor word, het Dettlaff gesê hulle is vroeër gewaarsku om nie hoë verwagtings te hê nie. "Hulle het gesê mens kry baie klein diamantjies. Ek het verwag om bietjie van hulle op te tel." Maar dit het hom slegs 'n paar minute geneem voordat hy dié rekord-ontdekking gemaak het. "Ons was seker so 10 minute lank daar toe ek dit gesien het. Dit was glaserig en baie glad."
Dettlaff se steen, wat hy nou "God se heerlikheid" noem, is die 27 grootste diamant wat ooit in dié gebied opgespoor is, berig The Associated Press. "Dis wonderlik as 'n kind iets hier opspoor," het Waymon Cox, woordvoerder vir die park, gesê. "Michael was baie opgewonde om sy eie diamant op te spoor, maar hy was oorstelp van vreugde toe hy die waarde daarvan uitgevind het."